จับตาหุ้น “เครื่องดื่ม” วิ่ง! รับ “ครม.” เคาะเลื่อนขึ้นภาษี “ความหวาน” อีก 6 เดือน
ลุ้นหุ้น “เครื่องดื่ม” บ่ายนี้วิ่งรับครม. ไฟเขียวเลื่อนขึ้นภาษี “ความหวาน” ระยะที่ 3 ออกไปอีก 6 เดือน บรรเทาค่าครองชีพประชาชน 
ลุ้นหุ้น “เครื่องดื่ม” บ่ายนี้วิ่งรับครม. ไฟเขียวเลื่อนขึ้นภาษี “ความหวาน” ระยะที่ 3 ออกไปอีก 6 เดือน บรรเทาค่าครองชีพประชาชน
20 ก.ย. 2565

นายอาคม เติมพิทยาไพสิฐ รมว.คลัง เปิดเผยว่า ที่ประชุมคณะรัฐมนตรี (ครม.) เห็นชอบให้ขยายเวลาปรับขึ้นอัตราภาษีความหวานตามปริมาณน้ำตาลระยะที่ 3 ออกไปอีกเป็นเวลา 6 เดือน ตั้งแต่วันที่ 1 ต.ค.65-31 มี.ค.66 เพื่อช่วยบรรเทาภาระค่าครองชีพของประชาชนในปัจจุบัน รวมถึงช่วยให้อุตสาหกรรมเครื่องดื่มมีระยะเวลาในการปรับตัวเพื่อรองรับการปรับขึ้นอัตราภาษีความหวานตามปริมาณน้ำตาลระยะที่ 3 ต่อไป
ทั้งนี้ กรมสรรพสามิตได้เริ่มจัดเก็บภาษีความหวานตามปริมาณน้ำตาลในสินค้าเครื่องดื่มตั้งแต่ปี 2560 เพื่อส่งเสริมให้ผู้ประกอบอุตสาหกรรมมีการปรับสูตรลดปริมาณน้ำตาลเพื่อส่งเสริมสุขภาพของประชาชนมาโดยตลอด โดยมีการกำหนดโครงสร้างภาษีในอัตราแบบขั้นบันได ระยะที่ 1 ในวันที่ 16 ก.ย.60-30 ก.ย.62 ระยะที่ 2 ในวันที่ 1 ต.ค.62-30 ก.ย.64 และระยะที่ 3 ในวันที่ 1 ต.ค.64-30 ก.ย.66
โดยต่อมาได้มีการขยายเวลาการปรับขึ้นอัตราภาษีระยะที่ 3 ออกไป 1 ปี จากวันที่ 1 ต.ค.64 เป็นวันที่ 1 ต.ค.65 ด้วยสถานการณ์เศรษฐกิจในปัจจุบัน หากมีการปรับขึ้นภาษีตามกำหนดเวลาเดิม อาจส่งผลกระทบโดยตรงต่อประชาชนและการฟื้นตัวของอุตสาหกรรมเครื่องดื่ม เนื่องจากผู้ประกอบการอาจดำเนินการปรับราคาเพิ่มสูงขึ้น ด้วยเหตุนี้กรมสรรพสามิตจึงเสนอขยายเวลาการขึ้นอัตราภาษีความหวานตามปริมาณน้ำตาลระยะที่ 3 ออกไปอีกเป็นเวลา 6 เดือน ตั้งแต่วันที่ 1 ต.ค.65-31 มี.ค.66
ด้าน นายเอกนิติ นิติทัณฑ์ประภาศ อธิบดีกรมสรรพสามิต กล่าวว่า การดำเนินการจัดเก็บภาษีสรรพสามิตความหวานตามปริมาณน้ำตาลตามที่กำหนดไว้นั้น นอกจากจะเป็นแนวทางด้านสาธารณสุขในการป้องกันและควบคุมโรคไม่ติดต่อตามที่องค์การอนามัยโลก (WHO) แนะนำ ยังถือได้ว่าเป็นยุทธศาสตร์ของกรมสรรพสามิตที่มุ่งหวังจะเป็นกลไกสำคัญในการวางรากฐานสังคมและสนับสนุนให้ประชาชนในประเทศ มีคุณภาพชีวิตที่ดี โดยเฉพาะอย่างยิ่งในเรื่องสุขภาพ เพื่อเป็นการสร้างความยั่งยืนให้กับประชาชนและประเทศชาติ
อย่างไรก็ตามเชื่อว่าหุ้นที่จะได้รับประโยชน์จากครม.ขยายเวลาขึ้นภาษีความหวานอีก 6 เดือนบรรเทาภาระค่าครองชีพประชาชน ซึ่งมีผลบวกต่อกลุ่มเครื่องดื่ม ได้แก่ ICHI, SAPPE, CBG, OSP, MALEE, TIPCO, OISHI, PLUS